Nú þegar aðventan nálgast óðfluga fá mörg okkar fiðring af spenningi fyrir því sem framundan er ; gleðinni í augum barnanna , jólabakstri og tónleikum , samveru með fjölskyldu og vinum svo ekki sé minnst á jólagjafirnar . En á sama tíma sækir einmanaleikinn að mörgum . Það hlakkar ekki alla til jólanna eða gleðjast á þessum dimmustu dögum ársins . Við hjá Rauða krossinum leggjum okkur fram , nú sem á öðrum tíma ársins , að veita stuðning og félagsskap til þeirra sem á þurfa að halda . Rauði krossinn starfrækir fjölmörg vinaverkefni um allt land . Á ýmsum stöðum koma hópar saman til að spjalla og vera saman , grípa jafnvel í prjóna eða smíða . Í mörgum bæjarfélögum starfa sjálfboðaliðar sem heimsóknarvinir og kíkja í kaffi og njóta samvista við gestgjafa sem oft og tíðum eru félagslega einangraðir af ýmsum ástæðum eða vantar einfaldlega meiri félagsskap . Hundavinir eru sennilegast krúttlegasti „ sjálfboðaliðahópur “ Rauða krossins , en það eru hundar sem staðist hafa stranga þjálfun og heimsækja ýmsar stofnanir s.s. öldrunarheimili og sjúkrastofnanir sem og einkaheimili og veita félagsskap , nærveru og hlýju . Áætlað er að heimsóknarvinir á öllum aldri , þar á meðal hundavinir , heimsæki á annað þúsund manns í hverri viku . Sjálfboðaliðinn Ólafur fer í heimsóknir á stofnanir með tíkina Emblu þar sem þau hitta fjölda fólks en aðspurður segir Ólafur „ það er afskaplega gefandi að taka þátt í þessu stórmerka framtaki Rauða krossins enda er Embla einstakur gleðigjafi með fallega sál og hefur eignast marga vini sem bíða þess með óþreyju að hún birtist . “ Við erum afskaplega stolt af öllum okkar vinaverkefnum og getum alltaf bætt við okkur sjálfboðaliðum sem og gestgjöfum . Hundarnir prýða jólamerkimiða Rauða krossins í ár , en þeir hafa verið gefnir út og bornir í hús frá árinu 1996 . Við vonum að þeir hafi nýst vel sl. 23 ár , skreytt pakka í gegnum tíðina og muni gera svo áfram , en við hvetjum þau sem geta til að greiða fyrir miðana og styðja þannig innanlandsstarf Rauða krossins með SMSinu JOL í 1900 , í netbankanum eða með gíróseðli sem fylgir jólamerkimiðunum . Rauði krossinn vill einnig minna á Hjálparsímann 1717 og netspjallið sem er opið allan sólarhringinn , allan ársins hring – líka þegar klukkan slær sex á aðfangadag . Sjálfboðaliðar hlusta og veita stuðning . Ekkert er Hjálparsímanum óviðkomandi og ekkert vandamál of stórt eða lítið . Njótum aðventunnar saman og hugsum ekki aðeins til þeirra sem minna mega sín , heldur heimsækjum þau , hlustum og styðjum og eflum öflugt starf Rauða krossins um allt land .